**ขอบข่ายการดำเนินงาน (Terms of Reference : TOR)**

**โครงการพัฒนา****มาตรฐาน****การเลี้ยงและใช้สัตว์เกษตรเพื่องานทางวิทยาศาสตร์   
(Standards Development Project of Raising and Using of Agricultural Animals for Scientific Purpose)**

-------------------------

**๑. หลักการและเหตุผล**

สัตว์เกษตรหรือสัตว์ปศุสัตว์ มักใช้เรียกรวมกลุ่มสัตว์ที่ถูกมนุษย์นำมาเลี้ยงในสภาพแวดล้อมเกษตรกรรม เช่น เป็ด ไก่ หมู ม้า วัว ควาย แกะ และแพะ เป็นต้น โดยไม่นับรวมสัตว์น้ำ เพื่อความต้องการทางผลผลิตอย่าง เนื้อ นม ไข่ ขน แรงงาน และอื่นๆ อีกมาก ซึ่งนับว่าเป็นปัจจัยพื้นฐานของมนุษยชาติ และยังเป็นรายได้หลักของประชากรในหลายๆ ประเทศ โดยเฉพาะประเทศไทย ที่มีการเลี้ยงสัตว์เพื่อการเกษตรและการส่งออกในเกือบทุกภาคส่วนของประเทศ

ในช่วงหลายปีที่ผ่านมา ประเทศไทยให้ความสำคัญกับการวิจัยในสัตว์เกษตร เช่น ด้านที่เกี่ยวข้องกับการเกษตร โภชนาการอาหารสัตว์ การพัฒนาคุณภาพของผลผลิต และการพัฒนาสายพันธุ์ เพื่อให้สามารถนำไปต่อยอดทางด้านเกษตรกรรมได้ นอกจากนี้แล้ว ยังมีสัตว์เกษตรอีกไม่น้อยทั้งในประเทศไทยและต่างประเทศ ที่ถูกนำมาใช้เพื่องานทางวิทยาศาสตร์ ไม่ว่าจะด้านการแพทย์ อย่างการพัฒนาวัคซีน เซรุ่ม หรือแม้กระทั่งการพัฒนา  
อวัยวะทดแทนให้แก่มนุษย์ การศึกษาปรสิตวิทยา การควบคุมโรคระบาดทั้งในคนและในสัตว์ การทหาร หรือแม้กระทั่งการศึกษาผลกระทบของภาะวะโลกร้อน แต่อย่างไรก็ตาม สัตว์เกษตรในหลายๆ พื้นที่ ที่ถูกนำมาใช้งานทางวิทยาศาสตร์ ยังคงมีสภาพความเป็นอยู่และการปฏิบัติไม่ต่างจากสัตว์เกษตรอื่นๆ ที่มีไว้เพื่องานทางเกษตร   
ซึ่งสภาพแวดล้อมที่ไม่ได้มารตฐานตามวัตถุประสงค์ของการใช้งาน ก็อาจจะส่งผลให้เกิดความคลาดเคลื่อนของผลลัพธ์ที่จะได้ รวมไปถึงอาจจะทำให้เกิดการแพร่ระบาดของโรคได้เช่นกัน ถึงแม้ว่าในประเทศไทยจะมีพระราชบัญญัติที่เกี่ยวข้องกับสัตว์เกษตรเป็นจำนวนมาก เช่น พระราชบัญญัติบำรุงพันธุ์สัตว์ พ.ศ. ๒๕๐๙ พระราชบัญญัติควบคุมคุณภาพอาหารสัตว์ พ.ศ. ๒๕๒๕ พระราชบัญญัติสถานพยาบาลสัตว์ พ.ศ. ๒๕๓๓ พระราชบัญญัติควบคุมการฆ่าสัตว์และจำหน่ายเนื้อสัตว์ พ.ศ. ๒๕๓๕ พระราชบัญญัติป้องกันการทารุณกรรมและการจัดสวัสดิภาพสัตว์ พ.ศ. ๒๕๕๗ พระราชบัญญัติโรคระบาดสัตว์ พ.ศ. ๒๕๕๘ และ พระราชบัญญัติสัตว์เพื่องานทางวิทยาศาสตร์ พ.ศ. ๒๕๕๘ แต่ก็มิได้มีแนวทางที่เกี่ยวข้องกับมาตรฐานหรือแนวทางปฏิบัติเกี่ยวกับการเลี้ยงและใช้สัตว์เกษตรเพื่องานทางวิทยาศาสตร์อย่างชัดเจน ดังนั้น การเลี้ยงและใช้สัตว์เกษตรเพื่องานทางวิทยาศาสตร์ที่ถูกต้องตามมาตรฐานทั้งในระดับประเทศและระดับสากล จะช่วยยกระดับให้ผู้วิจัยและผู้ที่เกี่ยวข้องทุกคนมีแนวทางปฏิบัติเป็นมาตรฐานเดียวกัน เพื่อพัฒนาการงานที่เกี่ยวข้องกับการใช้สัตว์เกษตรเพื่องานทางวิทยาศาสตร์ และควบคุมผลกระทบที่อาจะเกิดขึ้นอย่างไม่ทันคาดคิด

สำนักงานการวิจัยแห่งชาติ (วช.) โดยสถาบันพัฒนาการดำเนินการต่อสัตว์เพื่องานทางวิทยาศาสตร์ (สพสว.) มีเป้าหมายในการส่งเสริมและจัดทำระบบมาตรฐานการดำเนินงานสัตว์เพื่องานทางวิทยาศาสตร์  
ให้ครอบคลุมทุกสาขา และสอดคล้องกับหลักจรรยาบรรณ์การใช้สัตว์เพื่องานทางวิทยาศาสตร์ พ.ศ. ๒๕๕๔ พระราชบัญญัติสัตว์เพื่องานทางวิทยาศาสตร์ พ.ศ. ๒๕๕๘ และหลักมาตรฐานอันเป็นที่ยอมรับในระดับสากล   
ในการนี้ สพสว. วช. ได้เล็งเห็นถึงความสำคัญของการพัฒนามาตรฐานการเลี้ยงและใช้สัตว์เกษตรเพื่องานทางวิทยาศาสตร์ให้สอดคล้องกับสากล ดังนั้น สพสว. วช. จึงประสงค์ที่จะจัดทำ “โครงการพัฒนามาตรฐานการเลี้ยงและใช้สัตว์เกษตรเพื่องานทางวิทยาศาสตร์” เพื่อจัดทำ “คู่มือการเลี้ยงและใช้สัตว์เกษตรเพื่องานทางวิทยาศาสตร์” ที่จะเป็นมาตรฐาน/ข้อกำหนด และเป็นแนวทางของการพัฒนามาตรฐานการเลี้ยงและใช้สัตว์เกษตรเพื่องานทางวิทยาศาสตร์ สำหรับสถาบัน นักวิจัย นักวิชาการ และผู้ที่เกี่ยวข้อง ของทั้งภาครัฐและเอกชนในประเทศไทย   
ที่มีความประสงค์จะใช้สัตว์เกษตรเป็นทางเลือกในงานทางวิทยาศาสตร์ เช่นด้าน การแพทย์ การผลิต การทดสอบ การสอน การพัฒนาสายพันธุ์ หรือด้านการเกษตรที่จะช่วยต่อยอดทางเศรษฐกิจให้กับเกษตรกรในต่อไปในอนาคต

**๒. วัตถุประสงค์**

1. เพื่อจัดทำคู่มือการเลี้ยงและใช้สัตว์เกษตรเพื่องานทางวิทยาศาสตร์ที่เหมาะสมและเป็นแนวทางการจัดทำมาตรฐานที่สอดคล้องกับพระราชบัญญัติสัตว์เพื่องานทางวิทยาศาสตร์ พ.ศ. ๒๕๕๘ และพระราชบัญญัติอื่นๆ ที่เกี่ยวข้องกับสัตว์เกษตร และหลักมาตรฐานสากล
2. เพื่อจัดทำข้อเสนอแนะเชิงนโยบายที่เกี่ยวข้องกับการปฏิบัติการเลี้ยงและใช้สัตว์เกษตรเพื่องานทางวิทยาศาสตร์
3. เพื่อประชาสัมพันธ์แนวทางการปฏิบัติอย่างเป็นรูปธรรมในเรื่องปฏิบัติในการเลี้ยงและใช้สัตว์เกษตรเพื่องานทางวิทยาศาสตร์ที่เป็นรูปธรรม

**๓. ผลที่คาดว่าจะได้รับ**

1. ได้คู่มือการเลี้ยงและใช้สัตว์เกษตรเพื่องานทางวิทยาศาสตร์ที่เหมาะสม และสามารถพัฒนาไปสู่  
   การจัดทำมาตรฐานที่สอดคล้องกับจรรยาบรรณการใช้สัตว์เพื่องานทางวิทยาศาสตร์ พ.ศ. ๒๕๕๔ พระราชบัญญัติสัตว์เพื่องานทางวิทยาศาสตร์ พ.ศ. ๒๕๕๘ และพระราชบัญญัติอื่นๆ ที่เกี่ยวข้องกับสัตว์เกษตร และหลักมาตรฐานสากล
2. ได้แนวทางการปฏิบัติอย่างเป็นรูปธรรมในเรื่องการเลี้ยงและใช้สัตว์เกษตรเพื่องานทางวิทยาศาสตร์สำหรับคณะกรรมการกำกับดูแลการดำเนินการต่อสัตว์เพื่องานทางวิทยาศาสตร์ของสถานที่ดำเนินการ (คกส.) คณะกรรมการจริยธรรมในสัตว์ นักวิจัย นักวิชาการ และผู้ที่เกี่ยวข้อง

**๔. ขอบเขตการดำเนินงาน**

1. ศึกษา/รวบรวม/วิเคราะห์/สังเคราะห์ข้อมูลที่เกี่ยวข้องกับมาตรฐานการเลี้ยงและใช้สัตว์เกษตรเพื่องานทางวิทยาศาสตร์ทั้งในและต่างประเทศ ที่สอดคล้องกับจรรยาบรรณการใช้สัตว์เพื่องานทางวิทยาศาสตร์ พ.ศ. ๒๕๕๔ พระราชบัญญัติสัตว์เพื่องานทางวิทยาศาสตร์ พ.ศ. ๒๕๕๘ และพระราชบัญญัติอื่นๆ ที่เกี่ยวข้องกับสัตว์เกษตร
2. จัดประชุมสนทนากลุ่ม (Focus group) อย่างน้อย ๒ ครั้ง ในรูปแบบออนไซต์ (On-site) หรือแบบออนไลน์ (Online) ดังนี้

๔.๒.๑ การประชุมสนทนากลุ่มเพื่อพิจารณาและวางแผนรูปแบบการดำเนินการ อย่างน้อย ๑ ครั้ง โดยมีผู้เข้าร่วมในแต่ละครั้งไม่ต่ำกว่า ๒๐๐ คน และครอบคลุมประเด็น ดังต่อไปนี้

๑) สถานภาพและสถิติของข้อมูลการใช้สัตว์เกษตรเพื่องานทางวิทยาศาสตร์ การผลิต การนำเข้าและส่งออกของหน่วยงานในประเทศไทย ย้อนหลัง ๕ ปี อย่างน้อย ๑๐ หน่วยงาน (หน่วยงานรัฐ จำนวน ๕ หน่วยงาน และหน่วยงานเอกชน จำนวน ๕ หน่วยงาน)

๒) แนวทางปฏิบัติและข้อเสนอแนะเชิงนโยบายที่เกี่ยวข้องในด้านการเลี้ยงและใช้สัตว์เกษตรเพื่องานทางวิทยาศาสตร์ ในแง่มุมต่างๆ ดังนี้ สถานที่ตั้งและโรงเรือนเลี้ยงและใช้สัตว์เกษตรเพื่องานทางวิทยาศาสตร์ การออกแบบและการก่อสร้างโรงเรือนหรืออาคารเลี้ยงและใช้สัตว์เกษตรเพื่องานทางวิทยาศาสตร์ พื้นที่ องค์ประกอบ และอุปกรณ์ที่จำเป็นของโรงเรือนเลี้ยงสัตว์ ประเภทของโรงเรือนที่ใช้เลี้ยงสัตว์ วัสดุอุปกรณ์ที่จำเป็นเพื่อการตรวจวัดสิ่งแวดล้อม ระบบป้องกันเหตุฉุกเฉิน ระบบแจ้งเตือน ระบบรักษาความปลอดภัย การเลี้ยงสัตว์เกษตรและการจัดการ การจัดการและควบคุมสิ่งแวดล้อมในการเลี้ยงสัตว์ และการเสริมสภาพแวดล้อม การเสริมสภาพแวดล้อมให้กับสัตว์ การฆ่าเชื้อและการป้องกันการติดเชื้อ การควบคุมโรค การดูแลสุขภาพสัตว์ วัสดุและอุปกรณ์เลี้ยงสัตว์เกษตร การเคลื่อนย้ายและขนส่งสัตว์ การบันทึกข้อมูล การทำเครื่องหมายบนตัวสัตว์ มาตรการสำหรับการจัดการกรณีเกิดโรคติดเชื้อและโรคระบาด และกรณีเกิดเหตุฉุกเฉิน การกำจัดของเสียจากสัตว์และซากสัตว์ บุคลากรเพื่อการเลี้ยงสัตว์ ผู้ใช้สัตว์ การใช้สัตว์เพื่องานทางวิทยาศาสตร์ โครงการที่ใช้สัตว์เพื่องานทางวิทยาศาสตร์ การเลือกใช้สัตว์ การพักสัตว์ และการกักกันสัตว์ทดลอง การปฏิบัติต่อสัตว์เพื่องานทางวิทยาศาสตร์ การบังคับสัตว์ การสอดใส่หรือฝังอุปกรณ์เพื่อการตรวจสอบอย่างต่อเนื่อง การศึกษากระบวนการเผาผลาญอาหาร การผ่าตัดสัตว์ การกำหนดจุดยุติการใช้สัตว์ การทำให้สัตว์ตายอย่างสงบ การกำจัดซากสัตว์และของเสียจากการใช้สัตว์หลังการใช้สัตว์ การใช้สัตว์รูปแบบพิเศษ (รายละเอียดเพิ่มเติมดังเอกสารแนบท้าย)

1. จัดทำรายงาน (ร่างแนวทางการเลี้ยงและใช้สัตว์เกษตรเพื่องานทางวิทยาศาสตร์) โดยครอบคลุมประเด็นต่างๆ ดังนี้ (รายละเอียดเพิ่มเติมดังเอกสารแนบท้าย)

• สถานที่ตั้งและโรงเรือนเลี้ยงและใช้สัตว์เกษตรเพื่องานทางวิทยาศาสตร์

• การออกแบบและการก่อสร้างโรงเรือนหรืออาคารเลี้ยงและใช้สัตว์เกษตรเพื่องานทางวิทยาศาสตร์

• พื้นที่ องค์ประกอบ และอุปกรณ์ที่จำเป็นของโรงเรือนเลี้ยงสัตว์

• ประเภทของโรงเรือนที่ใช้เลี้ยงสัตว์

• วัสดุอุปกรณ์ที่จำเป็นเพื่อการตรวจวัดสิ่งแวดล้อม

• ระบบป้องกันเหตุฉุกเฉิน

• ระบบแจ้งเตือน

• ระบบรักษาความปลอดภัย

• การเลี้ยงสัตว์เกษตรและการจัดการ

• การจัดการและควบคุมสิ่งแวดล้อมในการเลี้ยงสัตว์ และการเสริมสภาพแวดล้อม

• การเสริมสภาพแวดล้อมให้กับสัตว์

• การฆ่าเชื้อและการป้องกันการติดเชื้อ

• การควบคุมโรค

• การดูแลสุขภาพสัตว์

• วัสดุและอุปกรณ์เลี้ยงสัตว์เกษตร

• การเคลื่อนย้ายและขนส่งสัตว์

• การบันทึกข้อมูล

• การทำเครื่องหมายบนตัวสัตว์

• มาตรการสำหรับการจัดการกรณีเกิดโรคติดเชื้อและโรคระบาด และกรณีเกิดเหตุฉุกเฉิน

• การกำจัดของเสียจากสัตว์และซากสัตว์

• บุคลากรเพื่อการเลี้ยงสัตว์

• ผู้ใช้สัตว์

• การใช้สัตว์เพื่องานทางวิทยาศาสตร์

• โครงการที่ใช้สัตว์เพื่องานทางวิทยาศาสตร์

• การเลือกใช้สัตว์

• การพักสัตว์ และการกักกันสัตว์ทดลอง

• การปฏิบัติต่อสัตว์เพื่องานทางวิทยาศาสตร์

• การบังคับสัตว์

• การสอดใส่หรือฝังอุปกรณ์เพื่อการตรวจสอบอย่างต่อเนื่อง

• การศึกษากระบวนการเผาผลาญอาหาร

• การผ่าตัดสัตว์

• การกำหนดจุดยุติการใช้สัตว์

• การทำให้สัตว์ตายอย่างสงบ

• การกำจัดซากสัตว์และของเสียจากการใช้สัตว์หลังการใช้สัตว์

• การใช้สัตว์รูปแบบพิเศษ

1. จัดประชุมเชิงวิพากษ์จากผู้ที่มีความรู้ความชำนาญด้านการเลี้ยงและใช้สัตว์เกษตรเพื่องานทางวิทยาศาสตร์ อย่างน้อย ๑ ครั้ง ในรูปแบบออนไซต์ (On-site) หรือแบบออนไลน์ (Online) โดยมีผู้เข้าร่วมไม่ต่ำกว่า ๒๐๐ คน เพื่อพิจารณาร่างแนวทางการเลี้ยงและใช้สัตว์เกษตรเพื่องานทางวิทยาศาสตร์ และข้อเสนอแนะเชิงนโยบายที่เกี่ยวข้อง รวมทั้งสรุปปัญหาอุปสรรค เพื่อปรับปรุงและแก้ไข
2. ถ่ายทอดองค์ความรู้ และเทคนิคการดำเนินงานในขั้นตอนต่างๆ ของการประกาศแนวการเลี้ยงและใช้สัตว์เกษตรเพื่องานทางวิทยาศาสตร์ ให้กับเจ้าหน้าที่หรือผู้ปฏิบัติการที่เกี่ยวข้องเพื่อเพิ่มประสบการณ์การเรียนรู้ในเรื่องดังกล่าว

หมายเหตุ สามารถปรับเปลี่ยนรูปแบบการประชุมในแต่ละหัวข้อที่กำหนดได้ตามความเหมาะสมของมาตรการป้องกันการแพร่ระบาดของโรคติดเชื้อไวรัสโคโรนา ๒๐๑๙ (COVID-19) แต่ทั้งนี้ จำนวนรวมของผู้เข้าร่วมการประชุมในแต่ละหัวข้อ จะต้องเป็นไปตามที่กำหนดไว้ในขอบเขตการดำเนินงาน

**๕. งบประมาณเพื่อการดำเนินการ**

งบประมาณสำนักงานการวิจัยแห่งชาติ (วช.) แผนงบกองทุนส่งเสริมวิทยาศาสตร์ วิจัยและนวัตกรรม แผนงานยกระดับมาตรฐานการวิจัยและนวัตกรรมของประเทศ ประจำปีงบประมาณ ๒๕๖๕ “โครงการบริหารและพัฒนางานสัตว์เพื่องานทางวิทยาศาสตร์” ในวงเงินไม่เกิน ๑,๓๐๐,๐๐๐ บาท (หนึ่งล้านสามแสนบาทถ้วน)

**๖. คุณสมบัติของหน่วยงานหรือคณะบุคคลผู้เสนอโครงการ**

๖.๑ เป็นหน่วยงานหรือคณะบุคคลที่มีความรู้ ความเชี่ยวชาญและประสบการณ์ด้านการเลี้ยงและใช้สัตว์เกษตรเพื่องานทางวิทยาศาสตร์

๖.๒ มีผลงานหรือผลการดำเนินงานด้านการเลี้ยงและใช้สัตว์เกษตรเพื่องานทางวิทยาศาสตร์

๖.๓ มีความรู้และเข้าใจในข้อกำหนดจรรยาบรรณการดำเนินการต่อสัตว์เพื่องานทางวิทยาศาสตร์ และพระราชบัญญัติสัตว์เพื่องานทางวิทยาศาสตร์ พ.ศ. ๒๕๕๘ เป็นอย่างดี

๖.๔ คณะผู้ดำเนินการต้องมีจำนวนบุคลากรและความรู้ที่เหมาะสมในการดำเนินงานได้อย่างมีประสิทธิภาพและสามารถดำเนินโครงการแล้วเสร็จภายในงบประมาณและเวลาที่กำหนด รวมทั้งให้คำปรึกษาแนะนำที่เกี่ยวข้องกับโครงการและสามารถส่งบุคลากรมาให้ข้อมูลรายละเอียด การดำเนินการได้ตามที่ วช. ร้องขอ

๖.๕ ให้เชิญผู้แทน วช. เข้าร่วมเป็นผู้สังเกตการณ์ในการประชุมหรือสัมมนาที่ดำเนินการตามขอบข่าย  
การดำเนินงานนี้

๖.๖ สามารถร่วมชี้แจงผลงานหรือนำเสนอในการประชุมหรือสัมมนาตามที่ วช. ร้องขอ

๖.๗ ในกรณีที่ไม่เป็นไปตามคุณสมบัติข้างต้น ให้ถือว่าการพิจารณาของ วช. เป็นที่สิ้นสุด

**๗. ระยะเวลาในการดำเนินงาน**

หน่วยงาน/คณะบุคคลที่สนใจ ให้จัดทำข้อเสนอโครงการ มีรายละเอียดการดำเนินงานและระบุรายละเอียดของช่วงเวลาแต่ละกิจกรรมรวมทั้งรายละเอียดงบประมาณ จำนวน ๕ ชุด ส่งให้สำนักงานการวิจัยแห่งชาติ (วช.) ภายใน ๑ เดือน โดยมีเงื่อนไขการดำเนินงานตามข้อเสนอโครงการให้แล้วเสร็จภายใน ๑๑ เดือน นับจากวันลงนามในสัญญา

**๘. การส่งมอบงานและการเบิกจ่ายเงิน**

การส่งมอบงานและการเบิกจ่ายเงินให้เป็นไปตามสัญญารับทุนการทำกิจกรรม และประกาศสำนักงานการวิจัยแห่งชาติ ว่าด้วยแนวทางและหลักเกณฑ์ในการดำเนินงานเพื่อการวิจัยและส่งเสริมและสนับสนุนการวิจัยของสำนักงานคณะกรรมการวิจัยแห่งชาติ พ.ศ.๒๕๕๕

**เงินงวดที่ ๑** (๕๐%) เบิกจ่ายเมื่อผู้รับจ้างได้ส่งแบบการจัดทำรายงานกิจกรรมเบื้องต้น (Inception report) จำนวน ๕ ชุด และไฟล์ต้นฉบับมาทางจดหมายอิเล็กทรอนิกส์ (nrctiad@gmail.com) ภายใน ๒ เดือน นับถัดจากวันลงนามในสัญญา และได้รับความเห็นชอบจาก วช. แล้ว โดยหักเงินเพื่อเป็นประกันการปฏิบัติตามสัญญาจำนวนร้อยละ ๕ ของเงินงวดที่ ๑

**เงินงวดที่ ๒** (๓๐%) เบิกจ่ายเมื่อได้รับรายงานความก้าวหน้า (Progress report) และข้อเสนอแนะเชิงนโยบายที่เกี่ยวข้องกับการเลี้ยงและใช้สัตว์เกษตรเพื่องานทางวิทยาศาสตร์ จำนวนอย่างละ ๕ ชุด พร้อมไฟล์ต้นฉบับมาทางจดหมายอิเล็กทรอนิกส์ (nrctiad@gmail.com) ภายใน ๖ เดือน นับถัดจากวันลงนามในสัญญา ซึ่งได้รับความเห็นชอบจาก วช. แล้ว โดยหักเงินเพื่อเป็นประกันการปฏิบัติตามสัญญาจำนวนร้อยละ ๕ ของเงินงวดที่ ๒

**เงินงวดที่ ๓** (๒๐%) เบิกจ่ายเมื่อได้รับร่างรายงานฉบับสมบูรณ์ (Final report) และร่างคู่มือการเลี้ยงและใช้สัตว์เกษตรเพื่องานทางวิทยาศาสตร์ จำนวนอย่างละ ๕ ชุด พร้อมไฟล์ต้นฉบับมาทางจดหมายอิเล็กทรอนิกส์ (nrctiad@gmail.com) ภายใน ๑๐ เดือน นับถัดจากวันลงนามในสัญญา ซึ่งได้รับความเห็นชอบจาก วช. แล้ว โดยหักเงินเพื่อเป็นประกันการปฏิบัติตามสัญญาจำนวนร้อยละ ๕ ของเงินงวดที่ ๓

อนึ่ง วช. **จะคืนเงินประกันการปฏิบัติตามสัญญา** เมื่อส่งรายงานฉบับสมบูรณ์ และร่างคู่มือการเลี้ยงและใช้สัตว์เกษตรเพื่องานทางวิทยาศาสตร์ (ฉบับปรับปรุง) จำนวนอย่างละ ๕ ชุด พร้อมไฟล์ต้นฉบับมาทางจดหมายอิเล็กทรอนิกส์ (nrctiad@gmail.com) ภายใน ๓๐ วัน นับตั้งแต่วันครบกำหนดการทำกิจกรรมตามสัญญานี้ โดยรายงานฯ ได้รับความเห็นชอบจาก วช. และพ้นจากพันธหน้าที่ตามสัญญาฯ แล้ว

กรณีที่ผู้รับทุนละทิ้งงานตามโครงการในสัญญานี้ หรือไม่ปฏิบัติตามสัญญาข้อใดข้อหนึ่ง ผู้ให้ทุนจะมีหนังสือแจ้งให้ผู้รับทุนทราบโดยจะกำหนดระยะเวลาพอสมควรเพื่อให้ผู้รับทุนปฏิบัติให้ถูกต้องตามสัญญา หากผู้รับทุนไม่ปฏิบัติตามระยะเวลาที่กำหนดดังกล่าว ผู้ให้ทุนมีสิทธิบอกเลิกสัญญาได้ทันที ในกรณีดังกล่าวผู้รับทุนจะต้องชดใช้คืนเงินทุนอุดหนุนทั้งหมด หรือบางส่วนตามที่ผู้ให้ทุนเห็นสมควร รวมทั้งดอกเบี้ยในอัตรา ร้อยละ ๕ (ห้า) ต่อปี ภายใน ๓๐ (สามสิบ) วัน นับแต่วันที่ผู้ให้ทุนมีหนังสือแจ้งให้ผู้รับทุนทราบ ทั้งนี้ในกรณีเกิดความเสียหายอย่างใดอย่างหนึ่งแก่ผู้ให้ทุน ผู้ให้ทุนมีสิทธิที่จะเรียกค่าเสียหายอย่างใดอย่างหนึ่งจากผู้รับทุนอีกด้วย

**๙. ข้อสงวนสิทธิ์ของสำนักงานการวิจัยแห่งชาติ (วช.)**

ในกรณีที่สำนักงานการวิจัยแห่งชาติ (วช.) มีเหตุจำเป็นหรือเหตุสุดวิสัยที่ไม่อาจทำสัญญาตามที่ได้ตกลงไว้ ให้ถือว่าเป็นอันยกเลิกไป และคู่สัญญาไม่มีสิทธิ์โต้แย้งหรือเรียกร้องค่าเสียหายใดๆ และ วช. โดยคณะกรรมการ  
จัดจ้างขอสงวนสิทธิ์พิจารณาความเหมาะสม ตามความถูกต้องทางวิชาการ ภายในงบประมาณดำเนินโครงการ ๑,๕๐๐,๐๐๐ บาท (หนึ่งล้านห้าแสนบาทถ้วน) โดยถือประโยชน์ของทางราชการเป็นสำคัญ

**๑๐. ผู้ประสานงาน**

๑) นางสาววาสนา น้อยนาช อีเมล: wasana.n@nrct.go.th  
รองผู้อำนวยการสถาบันพัฒนาการดำเนินการต่อสัตว์

เพื่องานทางวิทยาศาสตร์

๒) นางสาวทัณฑิมา สดใส อีเมล์: tantima.s@nrct.go.th

นักวิเคราะห์นโยบายและแผนชำนาญการพิเศษ

๓) นายปรเมศวร์ ตรีวลัยรัตน์ อีเมล: poramad.tri@gmail.com

นักวิเคราะห์นโยบายและแผน โทร: ๐๘๑-๕๔๑-๗๙๘๒

**ที่อยู่ติดต่อประสานงาน**

สถาบันพัฒนาการดำเนินการต่อสัตว์เพื่องานทางวิทยาศาสตร์ (สพสว.)

สำนักงานการวิจัยแห่งชาติ

๑๙๖ ถนนพหลโยธิน แขวงลาดยาว เขตจตุจักร กรุงเทพมหานคร ๑๐๙๐๐

**โทรศัพท์:** ๐-๒๕๙๗-๘๗๕๑, ๐-๒๕๖๑-๒๔๔๕ ต่อ ๖๒๔, ๖๒๕

**โทรสาร:** ๐-๒๕๗๙-๐๓๘๘

**อีเมล:** nrctiad@gmail.com